CELEX: 32014D0672
Language: sk
Date: 2014-09-24 00:00:00
Title: 2014/672/EÚ: Vykonávacie rozhodnutie Komisie z  24. septembra 2014 o predĺžení obdobia určenia orgánu na preskúmanie výkonnosti pre jednotné európske nebo

25.9.2014   
            
            
               SK
            
            
               Úradný vestník Európskej únie
            
            
               L 281/5
            
         VYKONÁVACIE ROZHODNUTIE KOMISIE
   z 24. septembra 2014
   o predĺžení obdobia určenia orgánu na preskúmanie výkonnosti pre jednotné európske nebo
   
      (2014/672/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (1), a najmä na jeho článok 11 ods. 2,
   keďže:
   
               (1)
            
            
               Európska organizácia pre bezpečnosť leteckej prevádzky (Eurocontrol), založená medzinárodným dohovorom z 13. decembra 1960 týkajúcim sa spolupráce v záujme bezpečnosti leteckej prevádzky, zmeneným 12. februára 1981 a zrevidovaným 27. júna 1997, ktorá koná prostredníctvom svojej komisie na preskúmanie výkonnosti a ktorej pomáha jednotka na preskúmanie výkonnosti, bola rozhodnutím Komisie z 29. júla 2010 (2) určená ako orgán na preskúmanie výkonnosti pre jednotné európske nebo na obdobie, ktoré sa končí 30. júna 2015.
            
         
               (2)
            
            
               Listom z 11. augusta 2010 Komisia vymenovala predsedu orgánu na preskúmanie výkonnosti a rozhodnutím Komisie z 25. júla 2013 (3) schválila členov tohto orgánu, a to na obdobie, ktoré sa končí 30. júna 2015.
            
         
               (3)
            
            
               Aj po 30. júni 2015 je potrebné získavať odbornú podporu s cieľom pomáhať Komisii a národným dozorným orgánom. Z tohto dôvodu a vzhľadom na význam úloh tohto orgánu, ako sa stanovuje v článku 11 ods. 2 nariadenia (ES) č. 549/2004 a v článku 3 vykonávacieho nariadenia Komisie (EÚ) č. 390/2013 (4), sa má určiť orgán na preskúmanie výkonnosti na ďalšie obdobie.
            
         
               (4)
            
            
               Po ukončení prvého referenčného obdobia, ktoré trvá do 31. decembra 2014, Komisia preskúma dosah, rozsah pôsobnosti a účinnosť systému výkonnosti, čo zahŕňa aj orgán na preskúmanie výkonnosti. V tejto súvislosti je vhodné ukončiť ďalšie obdobie určenia orgánu na preskúmanie výkonnosti 31. decembra 2016, aby sa nepredbiehali výsledky procesu preskúmania, čo by mohlo viesť k budúcim zmenám v úlohách, určení a zložení tohto orgánu. Dátum ukončenia 31. decembra 2016 je tiež v súlade s referenčným obdobím podľa článku 3 ods. 1 vykonávacieho nariadenia (EÚ) č. 390/2013, pokiaľ umožňuje orgánu na preskúmanie výkonnosti dokončiť jeho prácu v súvislosti s prijímaním plánov výkonnosti na druhé referenčné obdobie (2015–2019), vypracovať ciele výkonnosti na úrovni Únie v súvislosti so stanovenými jednotkovými nákladmi pre terminálne letecké navigačné služby, aby sa mohli uplatňovať od roku 2017, a posúdiť v roku 2016 predpoklady prevádzky, ktoré sa použili na stanovenie cieľov výkonnosti na úrovni Únie na druhé referenčné obdobie.
            
         
               (5)
            
            
               Komisia Eurocontrolu na preskúmanie výkonnosti, ktorá v súčasnosti zostáva najvhodnejším orgánom na vykonávanie týchto úloh, nenamieta proti tomu, aby ju určili za orgán na preskúmanie výkonnosti na ďalšie obdobie. Predseda a členovia tohto orgánu, ktorí boli vybraní na základe postupu stanoveného v článku 4 ods. 4 a článku 5 ods. 1 rozhodnutia Komisie z 29. júla 2010, uviedli, že sú k dispozícii aj pre obnovený mandát. Vzhľadom na obmedzené trvanie tohto ďalšieho obdobia a dôležitosť zabezpečenia kontinuity na začiatku referenčného obdobia nie je vhodné začať nové výberové konanie v tejto fáze.
            
         
               (6)
            
            
               Určenie orgánu na preskúmanie výkonnosti a vymenovanie jeho predsedu a členov by sa preto malo predĺžiť na obdobie, ktoré skončí 31. decembra 2016.
            
         
               (7)
            
            
               V súlade s nariadením (ES) č. 549/2004 musí byť orgán na preskúmanie výkonnosti nestranný, musí mať primerané právomoci na vykonávanie úloh, ktoré mu boli zverené, a konať nezávisle. V tejto súvislosti by sa preto mali stanoviť primerané záruky. Malo by sa tiež spresniť, akým spôsobom tento orgán predloží správu Komisii.
            
         
               (8)
            
            
               S cieľom zabezpečiť jeho riadne fungovanie by sa mali stanoviť vhodné pravidlá pre rokovací poriadok, podmienky hlasovania a financovanie orgánu na preskúmanie výkonnosti.
            
         
               (9)
            
            
               V záujme jasnosti by sa rozhodnutie Komisie z 29. júla 2010 a rozhodnutie Komisie z 25. júla 2013 mali zrušiť.
            
         
               (10)
            
            
               Na zabezpečenie kontinuity by toto rozhodnutie malo nadobudnúť účinnosť 1. júla 2015.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Výboru pre jednotné nebo, zriadeného článkom 5 ods. 1 nariadenia (ES) č. 549/2004,
            
         PRIJALA TOTO ROZHODNUTIE:
   Článok 1
   Určenie orgánu na preskúmanie výkonnosti
   1.   Komisia Eurocontrolu na preskúmanie výkonnosti, ktorej pomáha jednotka agentúry Eurocontrol na preskúmanie výkonnosti, je určená za orgán na preskúmanie výkonnosti pre jednotné európske nebo do 31. decembra 2016.
   2.   Určenie podlieha podmienke, aby si orgán na preskúmanie výkonnosti zachoval spoločnú právomoc v štyroch kľúčových oblastiach výkonnosti, a to v oblastiach bezpečnosti, kapacity, životného prostredia a nákladovej efektívnosti, a aby jednotka Eurocontrolu na preskúmanie výkonnosti poskytovala tomuto orgánu dostatočnú, nezávislú a kompetentnú podporu.
   3.   Orgán na preskúmanie výkonnosti, jeho predseda a jednotliví členovia sú pri plnení úloh, ktoré im boli zverené na základe tohto rozhodnutia, nestranní a vykonávajú svoje funkcie nezávisle, pričom sa vyhýbajú konfliktom záujmov.
   4.   Orgán na preskúmanie výkonnosti má prístup k údajom súvisiacim s výkonnosťou, ktoré sú uvedené vo vykonávacom nariadení (EÚ) č. 390/2013 a ktoré sú k dispozícii v rámci Eurocontrolu.
   Článok 2
   Predkladanie správ
   1.   Orgán na preskúmanie výkonnosti dodržiava pri výkone svojej činnosti v plnej miere zásadu transparentnosti a predkladá správy priamo Komisii. Jeho správy a odporúčania sú majetkom Komisie. Na uverejnenie alebo šírenie týchto správ a odporúčaní je potrebný predchádzajúci písomný súhlas Komisie.
   2.   Orgán na preskúmanie výkonnosti predkladá Komisii raz za rok správu:
   
               a)
            
            
               o svojej spolupráci s Európskou agentúrou pre bezpečnosť letectva (EASA) a pracovných dohodách s poskytovateľmi leteckých navigačných služieb, prevádzkovateľmi letísk, koordinátormi letísk a leteckými dopravcami, ako sa uvádza v článku 3 odsekoch 7 a 8 vykonávacieho nariadenia (EÚ) č. 390/2013;
            
         
               b)
            
            
               o činnosti vykonávanej na základe tohto rozhodnutia a o využívaní svojich zdrojov.
            
         Článok 3
   Vymenovanie predsedu a členov
   1.   Predseda a členovia orgánu na preskúmanie výkonnosti sú uvedení v prílohe.
   2.   Predseda a členovia podpisujú vyhlásenie o tom, že v rámci orgánu na preskúmanie výkonnosti budú vykonávať svoje úlohy nezávislým spôsobom.
   3.   Ak predseda alebo člen orgánu na preskúmanie výkonnosti odstúpi z funkcie pred 31. decembrom 2016, jeho náhradník sa vyberie spomedzi kandidátov, ktorí majú primerané skúsenosti a spôsobilosť, sú nezávislí a nedochádza u nich ku konfliktu záujmov. Komisia vymenuje takéhoto náhradníka v súlade s článkom 3 ods. 1 vykonávacieho nariadenia (EÚ) č. 390/2013.
   Článok 4
   Rokovací poriadok
   1.   Orgán na preskúmanie výkonnosti prijíma svoj rokovací poriadok jednoduchou väčšinou pod podmienkou predchádzajúceho schválenia Komisiou.
   2.   Orgán na preskúmanie výkonnosti prijíma svoje správy a odporúčania jednoduchou väčšinou.
   Článok 5
   Financovanie
   1.   Práca orgánu na preskúmanie výkonnosti spočívajúca vo vykonávaní úloh uvedených v článku 3 odsekoch 3, 4, 5 a 6 písm. a) vykonávacieho nariadenia (EÚ) č. 390/2013, vrátane nákladov na predsedu a členov orgánu na preskúmanie výkonnosti, ako aj príslušné náklady na zamestnancov jednotky Eurocontrolu na preskúmanie výkonnosti, sa financujú z rozpočtu Únie.
   2.   Na úlohy uvedené v článku 3 ods. 6 písm. b) a c) vykonávacieho nariadenia (EÚ) č. 390/2013 sa vzťahuje osobitné financovanie od členského (členských) štátu (štátov), ktoré pokrýva dodatočné náklady vzniknuté v dôsledku žiadosti o pomoc orgánu na preskúmanie výkonnosti príslušnému (príslušným) členskému (členským) štátu (štátom).
   Článok 6
   Predčasné ukončenie
   1.   Ak predseda alebo člen orgánu na preskúmanie výkonnosti nedodržiava ustanovenia tohto rozhodnutia, Komisia má právo zrušiť ich vymenovanie.
   2.   Ak Eurocontrol nedodržiava ustanovenia tohto rozhodnutia, Komisia má právo prehodnotiť alebo ukončiť jeho určenie na základe písomného oznámenia zaslaného tri mesiace vopred.
   Článok 7
   Zrušenie
   Rozhodnutie Komisie z 29. júla 2010 a rozhodnutie Komisie z 25. júla 2013 sa zrušujú.
   Článok 8
   Nadobudnutie účinnosti a uplatňovanie
   Toto nariadenie nadobúda účinnosť 1. júla 2015 a uplatňuje sa do 31. decembra 2016.
   
      V Bruseli 24. septembra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 96, 31.3.2004, s. 1.
   
      (2)  K(2010) 5134 v konečnom znení.
   
      (3)  C(2013) 4651 final.
   
      (4)  Vykonávacie nariadenie Komisie (EÚ) č. 390/2013 z 3. mája 2013, ktorým sa stanovuje systém výkonnosti leteckých navigačných služieb a sieťových funkcií (Ú. v. EÚ L 128, 9.5.2013, s. 1).
   
      PRÍLOHA
      PREDSEDA A ČLENOVIA ORGÁNU NA PRESKÚMANIE VÝKONNOSTI
      
         Predseda orgánu na preskúmanie výkonnosti:
      
      
                  —
               
               
                  GRIFFITHS Peter
               
            
         Členovia orgánu na preskúmanie výkonnosti:
      
      
                  —
               
               
                  BARTHELEMY Laurent
               
            
                  —
               
               
                  BAUMGARTNER Marc
               
            
                  —
               
               
                  BILLINGER Nils Gunnar
               
            
                  —
               
               
                  BRUN René
               
            
                  —
               
               
                  BUJIA LORENZO Juan Manuel
               
            
                  —
               
               
                  ERDURAK Hasan Bahadir
               
            
                  —
               
               
                  HUTCHINGS Marja
               
            
                  —
               
               
                  ISCRA Giorgio
               
            
                  —
               
               
                  LAHTINEN Antero J.
               
            
                  —
               
               
                  LAMBERT Anne
               
            
                  —
               
               
                  NIEMEIER Hans-Martin
               
            
                  —
               
               
                  RIEDLE Ralph